tartuNLP/wikipedia-smugri-20251201 huggingface dataset:
Eemeli Virtanen

Eemeli Juha Antero Virtanen (s. 4. syyskuuta 2002 Pori) on suomalainen jääkiekkopuolustaja, joka pelaa Mestis-joukkue Rovaniemen Kiekossa.
Ura.
Virtanen on Porin Ässien kasvatti. Kaudella 2017–2018 hän oli joukkueensa eniten maaleja tehnyt puolustaja sekä C-nuorten SM-karsinnoissa kuudella osumallaan Arttu Syystön kanssa että C-nuorten SM-sarjassa viidellä osumallaan Ralfs Bergmanisin ja Syystön kanssa.
Harjoituskaudella 2021–2022 Virtanen pelasi kahdeksan ottelua Ässien SM-liigajoukkueessa ilman tehopisteitä. Kauden kynnyksellä syyskuussa 2021 hän teki seuran kanssa 2+1-vuotisen liigasopimuksen. Virtanen aloitti sarjakautensa kuitenkin Ässien U20-joukkueessa. Hän teki liigadebyyttinsä 8. lokakuuta 2021 vieraissa SaiPaa vastaan. Virtanen merkittiin joukkueensa kolmospuolustajapariin Nikolas Matinpalon viereen. Hän sai ottelussa jääaikaa 11.03 minuuttia. Hän pelasi alkukaudella SM-liigassa neljä runkosarjaottelua ilman tehopisteitä sekä kahdeksan ottelua U20-joukkueessa, kunnes Virtasen kausi päättyi loukkaantumisen vuoksi jo lokakuussa 2021.
Kauden 2022–2023 Virtanen pelasi suurimmaksi osaksi Ässien U20-joukkueessa. Hän pelasi SM-liigassa kahdeksan runkosarjaottelua ilman tehopisteitä. Kauden jälkeen huhtikuussa 2023 Ässät uutisoi, että Virtasen sopimuksessa ollutta optiota ei käytetä, eikä hän jatka seurassa.
Virtanen siirtyi kaudeksi 2023–2024 vuoden mittaisella sopimuksella Mestis-joukkue Rovaniemen Kiekkoon. Hänen kautensa jäi rikkonaiseksi loukkaantumisten vuoksi ja Virtanen pelasi runkosarjassa 21 ottelua tehden neljä syöttöpistettä. Pudotuspeleissä hän pelasi seitsemän ottelua ilman tehopisteitä. Huhtikuussa 2024 Virtanen teki RoKin kanssa vuoden mittaisen jatkosopimuksen, kuten taas huhtikuussa 2025.
Muuta.
Virtasen isoisä Anto Virtanen pelasi hyökkääjänä SM-sarjaa Porin Karhuissa ja Ässissä yhteensä 315 ottelua vuosina 1961–1975. Hän voitti kaksi Suomen-mestaruutta. Eemelin setä Jaakko Virtanen pelasi Ässissä hyökkääjänä pudotuspelit mukaan lukien 167 SM-liigaottelua vuosina 1983–1989. Hän on nykyään seuran hallituksen jäsen. Eemelin serkku ja Jaakon poika Jami Virtanen pelaa hyökkääjänä Ässissä, jossa serkukset pelasivat kahtena kautena joukkuetovereina.
Eemeli Virtanen valmistui ylioppilaaksi Porin suomalaisen yhteislyseon lukiosta keväällä 2021.
Virtanen on maininnut esikuvikseen Kimmo Timosen ja Sami Vatasen.
Projekti 56

Projekti 56 Spokoinyi (, ) oli Neuvostoliiton laivaston 27 hävittäjän muodostama alusluokka, jonka alukset rakennettiin vuosina 1954–1961. Se oli viimeisiä ainoastaan tykein, torpedoin ja syvyyspommein varustettu hävittäjäluokka. Myöhemmin osaan aluksista lisättiin ilmatorjuntaohjusaseistus. Edelleenkehitetystä projektista 56M tuli ohjushävittäjiä.
Suunnittelu.
Alusten aseistuksena oli neljä 130 mm/58 tykkiä asennettuna kahteen torniin. Ilmatorjunta-aseistuksena oli neljä neliputkista 45 mm SM-20 tornia ja neljä 25 mm tykkiä. Lisäksi aluksella oli kymmenen 533 millimetrin torpedoputkea ja kuusi syvyyspomminheitintä ja kaksi kiskoa, joissa oli yhteensä 48 syvyyspommia. Myöhemmin 11 alusta modernisoitiin sukellusveneentorjuntaan korvaamalla syvyyspomminheittimet RBU-6000-heittimellä. Kansipainon keventämiseksi poistettiin puolet torpedoista (Projekti 56PLO, ).
Vuonna 1962 yhteen alukseen asennettiin kokeellinen meriversio S-125-ilmatorjuntaohjuksesta (), joka asennettiin toisen tykkitornin paikalle. Samalla aluksen muuta ilmatorjuntatykkiaseistusta vähennettiin. Kaikkiaan yhdeksän alusta modernisoitiin ilmatorjuntaohjuksilla (Projekti 56A, ).
Hoikkahirvenjuuret

Hoikkahirvenjuuret ("Pentanema") on asterikasveihin kuuluva kasvisuku, jossa on 34 lajia. Niitä esiintyy alkuperäisenä Euraasiassa ja Pohjois-Afrikassa. Suurin osa suvun lajeista on sijoitettu hirvenjuuriin ("Inula") ennen 2010-lukua.
Lajeja.
Suomessa esiintyvät rantahirvenjuuri ja vanukehirvenjuuri paikoitellen.
Liam Neesonin filmografia

Tämä on näyttelijä Liam Neesonin filmografia.
Robert Recorde

Robert Recorde (n. 1510 Tenby, Pembrokeshire, Wales – 1558 Lontoo, Englanti) oli walesilainen lääkäri ja matemaatikko. Recorden tärkein panos matematiikan kehitykseen oli algebran merkintätapojen systematisointi, esimerkiksi yhtäsuuruusmerkin (=) luominen ja käyttöönotto.
Elämä.
Recorde polveutui arvostetusta perheestä Tenbystä Walesista. Hän pääsi Oxfordin yliopistoon noin vuonna 1525, ja hänet valittiin All Souls Collegen jäseneksi vuonna 1531. Valittuaan lääketieteen ammatikseen hän siirtyi Cambridgen yliopistoon, jossa hän suoritti tohtorin tutkinnon vuonna 1545. Sen jälkeen hän palasi Oxfordiin, jossa hän luennoi matematiikasta, kuten hän oli tehnyt ennen Cambridgeen siirtymistään. Tämän jälkeen hän ilmeisesti lähti Lontooseen ja toimi Edvard VI:n ja kuningatar Marian lääkärinä, joille jotkut hänen kirjoistaan on omistettu. Hän kuoli vankilassa Southwarkissa Lontoossa, jonne hänet oli vangittu velkojen vuoksi, vuonna 1558.
Matemaattinen tuotanto.
Recorde julkaisi useita matemaattisia aiheita käsitteleviä teoksia, jotka olivat pääasiassa mestarin ja oppilaan välisen vuoropuhelun muodossa: "The Grounde of Artes, teachinge the Worke and Practise of Arithmeticke, both in whole numbers and fractions" (1540), "The Pathway to Knowledge, containing the First Principles of Geometry. ... bothe for the use of Instrumentes Geometricall and Astronomicall, and also for Projection of Plattes" (1551), "The Castle of Knowledge, containing the Explication of the Sphere both Celestiall and Materiall, &amp;c." (1556), ja "The Whetstone of Witte, which is the second part of Arithmetike, containing the Extraction of Rootes, the Cossike Practice, with the Rules of Equation, and the Woorkes of Surde Numbers" (1557). Tämä oli ensimmäinen englanninkielinen algebraa käsittelevä kirja. Hän kirjoitti myös lääketieteellisen teoksen "The Urinal of Physic" (1548), josta otettiin myöhemmin usein uusia painoksia.
Eemeli Saari

Eemeli Saari (s. 14. tammikuuta 2003 Aura) on suomalainen jääkiekkopuolustaja, joka edustaa SM-liigajoukkue Mikkelin Jukureita.
Ura.
Seuraura.
Saari on Turun Palloseuran kasvatti. Kaudella 2018–2019 hän toimi seuran C-nuorten kapteenina. Saari oli C-nuorten SM-karsinnoissa tehoilla 8+20=28 joukkueen paras syöttäjä Lucas Pirjetän kanssa sekä tehokkain puolustaja. Hän jakoi koko sarjan puolustajien pistepörssin viidennen sijan Kärppien Arttu Kuivaksen kanssa. Kaudella 2019–2020 Saari oli TPS:n B-nuorten tehokkain puolustaja Elmeri Laakson kanssa tehoilla 10+15=25, joilla he jakoivat koko B-nuorten SM-sarjan puolustajien pistepörssin kahdeksannen sijan.
Kaudeksi 2021–2022 Saari teki TPS:n SM-liigajoukkueen kanssa kaksivuotisen juniorisopimuksen. Hän voitti kauden päätteeksi U20 SM-pronssia. Saari teki miesten pääsarjadebyyttinsä Mestarien liigan kuudennella kierroksella 12. lokakuuta 2021 vieraissa ruotsalaista Växjö Lakersia vastaan. Hänelle avautui paikka TPS:n kokoonpanosta, kun Aleksi Anttalainen joutui sivuun. Saari merkittiin TPS:n seitsemänneksi puolustajaksi. Hän sai ottelussa jääaikaa 5.47 minuuttia. Saarelle merkittiin teholukema –1 ja hän sai myös yhden kahden minuutin jäähyn kiinnipitämisestä. SM-liigadebyyttinsä Saari teki 1. joulukuuta 2021 vieraissa Porin Ässiä vastaan. Hänet merkittiin TPS:n kolmospuolustajapariin Johan Ivarssonin viereen. Saari sai ottelussa jääaikaa 7.27 minuuttia ja hän keräsi teholukeman –1. Kaikkiaan Saari pelasi TPS:n liigajoukkueessa kauden aikana viisi runkosarja- ja yhden CHL-ottelun ilman tehopisteitä.
Kaudella 2022–2023 Saari pelasi SM-liigassa kaksi runkosarjaottelua ilman tehopisteitä. Hän pelasi myös yhden Mestarien liigan ottelun, alkulohkon päätöskierroksella 12. lokakuuta 2022 vieraissa saksalaista Grizzlys Wolfsburgia vastaan, jolloin Saari teki ensimmäisen miesten pääsarjamaalinsa. Suurimman osan kaudestaan hän pelasi kuitenkin TPS:n U20-joukkueessa, jonka tehokkain puolustaja Saari oli tehoilla 8+13=21. Hän voitti kauden päätteeksi U20 SM-pronssia.
Saari siirtyi kaudeksi 2023–2024 vuoden mittaisella sopimuksella Tapparaan. Hän siirtyi ensisijaisesti seuran U20-joukkueeseen, jonka eniten maaleja tehnyt puolustaja Saari oli kuudella osumallaan Jesper Kotajärven kanssa. Hän voitti kauden päätteeksi U20 SM-pronssia. Saari ei pelannut kauden aikana otteluakaan SM-liigassa, mutta hän pelasi yhden Mestarien liigan ottelun.
Kaudeksi 2024–2025 Saari siirtyi vuoden mittaisella sopimuksella Mestis-joukkue Kokkolan Hermekseen. Hän oli osan kaudesta sivussa terveydellisistä syistä ja pelasi runkosarjassa 28 ottelua tehopistein 1+10=11. Pudotuspeleissä Saari pelasi neljä ottelua tehden yhden syöttöpisteen.
Kaudeksi 2025–2026 Saari palasi SM-liigaan ja siirtyi 1+2-vuotisella sopimuksella Mikkelin Jukureihin. Marraskuussa seura käytti hänen sopimuksessaan olleen option.
Maajoukkueura.
Saari on pelannut 14 poikien maaottelua.
Venezuelan kriisi

Venezuelan kriisi oli 1800-luvun lopulla tapahtunut kansainvälinen kriisi, joka liittyi rajanvetoon brittien siirtomaan Guayanan ja Venezuelan välillä. Yhdysvallat asettui tukemaan Venezuelaa Monroen opin mukaisesti.
Guayana oli brittien ainoa siirtomaa Etelä-Amerikassa. Britit olivat saaneet sen 1814 Alankomaiden kanssa tehdyn sopimuksen seurauksena.
Sen länsiraja oli arvotonta viidakkoa. Tästä huolimatta Venezuela väitti brittien vuoden 1841 rajalinjauksen, ns. Schomburgkin linjan (komissaari Robert Schomburgkin mukaan), vievän heiltä heidän ominaan pitämiään maita. Venezuelan mukaan sen raja ulottui Essequibo-joelle, mikä käsitti 2/3 Guayanan alueesta. Kun alueelta löytyi kultaa, Iso-Britannia ulotti vaatimuksensa vieläkin kauemmas ja vaati 33 000 neliömailia Schomburgkin linjan länsipuolelta. Venezuela katkaisi diplomaattiset suhteet Britanniaan 1876 ja pyysi Yhdysvalloilta apua. Presidentti Grover Cleveland ulkoministeri Thomas F. Bayard aloitti neuvottelut, mutta asia jäi ratkaisematta.
Vuonna 1895 Yhdysvaltain ulkoministeri Richard Olney tulkitsi Monroen doktriinia laajemmin ja vaati välitystä. Pääministeri Robert Salisbury myöntyi luopumaan osasta alueesta, mutta kieltäytyi luovuttamasta brittiläisiä asutuksia. Presidentti Cleveland julisti 17. joulukuuta 1895 kongressille, että oli Yhdysvaltain velvollisuus vetää raja ja vastustaa Britannian aggressiota määrätyn rajalinjan yli. Kongressi tuki presidenttiä ja sodastakin puhuttiin, mutta kumpikaan maa ei ollut siihen oikein halukas. Tuolloin Euroopan tilanteen ja Etelä-Afrikan buurien vaivaama Salisbury tunnusti Yhdysvaltain oikeuden, ja uusi raja vedettiin 1899 välimiesmenettelyn jälkeen Schomburgkin linjaa pitkin, jolloin se edelleen suosi Britanniaa.
Vuonna 2023 Venezuela järjesti kansanäänestyksen vaatimansa alueen palauttamisesta.
Saint-Benin-d’Azy

Saint-Benin-d’Azy on kunta Ranskassa Nièvren departementissa Burgundi-Franche-Comtén alueella. Se sijaitsee noin 19 kilometriä Neversin kaupungista itään.
Kunnan alueella oleva 1200-luvulla rakennettu talo "Manoir de Valotte" tuli tunnetuksi vuonna 1983, jolloin Julian Lennon sävelsi siellä kappaleita ensimmäiseen albumiinsa nimeltä "Valotte".
Iivari Säkkinen

Lauri Iivari Säkkinen (s. 21. maaliskuuta 2002 Oulu) on suomalainen jääkiekkoilija, joka edustaa II-divisioonajoukkue Utajärven Urheilijoita. Hän on pelipaikaltaan vasen laitahyökkääjä.
Ura.
Seuraura.
Säkkinen aloitti jääkiekkoilun Muhoksen Jääklubissa. Hän siirtyi juniorina sittemmin Oulun Kärppin. Säkkinen toimi kaudella 2017–2018 seuran B-nuorten kapteenina. Hän voitti kauden päätteeksi SM-hopeaa. Kaudeksi 2019–2020 Säkkinen siirtyi Rauman Lukon A-nuoriin. Kaudella 2020–2021 hän voitti U20 Suomen-mestaruuden.
Kaudeksi 2021–2022 Säkkinen teki Lukon kanssa vuoden mittaisen SM-liigasopimuksen. Hän aloitti kautensa seuran U20-joukkueessa, jonka varakapteeniksi Säkkinen nousi. Hän voitti kauden päätteeksi U20 SM-sarjan mestaruuden. Säkkinen sai tililleen ensimmäisen SM-liigaottelunsa 8. lokakuuta 2021 vieraissa Tapparaa vastaan. Hänet merkittiin Lukon 13. hyökkääjäksi. Säkkinen jäi ottelussa kuitenkin ilman peliaikaa. Hän sai ensimmäiset jääaikansa miesten pääsarjatasolla Mestarien liigan alkulohkon päätöskierroksella 13. lokakuuta 2021 vieraissa walesilaista Cardiff Devilsia vastaan, jolloin jo jatkopaikkansa varmistanut Lukko peluutti useita U20-joukkueensa pelaajia. Säkkinen merkittiin joukkueen kakkosketjun oikeaan laitaan Sami Päivärinnan ja Mikko Petmanin viereen. Hän sai ottelussa jääaikaa 12.23 minuuttia. Ensimmäiset peliaikansa SM-liigassa Säkkinen sai kolmannessa ottelussaan 16. lokakuuta 2021 KalPaa vastaan. Hänet merkittiin Lukon 13. hyökkääjäksi. Säkkinen sai ottelussa jääaikaa 1.33 minuuttia. Liigauransa avausmaalin hän teki 28. joulukuuta 2021 KooKoota vastaan. Toni Koivisto valitsi Säkkisen ottelun Alumnien tähtien ykköstähdeksi. Hän pelasi lopulta suurimman osan kaudestaan SM-liigassa, jossa Säkkinen pelasi tulokaskautensa aikana 36 runkosarjaottelua tehopistein 1+5=6 ja kolme playoff-ottelua ilman tehopisteitä. CHL:ssä hän pelasi kolme ottelua ilman tehopisteitä. Kauden 2022–2023 Säkkinen pelasi suurimmaksi osaksi Lukon U20-joukkueessa. Hän pelasi kauden aikana yhden SM-liigaottelun.
Säkkinen siirtyi kaudeksi 2023–2024 vuoden mittaisella sopimuksella Mestis-joukkue Kajaanin Hokkiin.
Kaudeksi 2024–2025 Säkkinen siirtyi vuoden mittaisella sopimuksella II-divisioonajoukkue Utajärven Urheilijoihin.
Maajoukkueura.
Säkkinen pelasi World U-17 Hockey Challengessa vuonna 2018, jolloin hän voitti hopeaa. Yhteensä Säkkinen on pelannut viisi nuorten ja 26 poikien maaottelua.
Muuta.
Säkkinen valmistui ylioppilaaksi Rauman Lyseon lukiosta syksyllä 2021.
Keski-Afrikan tasavallan kielet

Keski-Afrikan tasavalta on pienestä väkiluvustaan (noin 5,4 milj.) huolimatta melko monikielinen maa. Ethnologuen mukaan maassa on 72 elävää kieltä. Maan viralliset kielet ovat ranska ja sango. 
Huolimatta virallisesta asemasta ainoastaan 22,5 % maan asukkaista osaa ranskaa. Sitä käytetään kaikissa valtion virallisissa asiakirjoissa ja muussa viestinnässä. Sango on ollut virallinen kieli vuodesta 1991, ja arviolta 92 % maan asukkaista käyttää sitä "lingua francana"..
Useat maassa tavattavat kielet ovat uhanalaisia.
Panan kieli

Pana on atlantinkongolaisiin kieliin kuuluva kieli, jota puhutaan pääsääntöisesti Keski-Afrikan tasavallan alueella. Kielen katsotaan olevan uhanalainen ja sen lähimmät sukulaiskielet ovat mm. kare ja kuo. Vuonna 2009 puhujämääräksi arvioitiin 85 980.
Panaa kirjoitetaan latinalaisin aakkosin.
Karan kieli

Kara (tai fer) on keskisudanilaisiin kieliin kuuluva kieli, jota puhutaan Keski-Afrikan tasavallan alueella. Vuonna 2009 karalla arvioitiin olevan 4800 puhujaa.. Kieli jakautuu kahteen päämurteeseen.
Kielellä ei ole kirjallista muotoa.
Antonio Blanco

Antonio Blanco Conde (s. 23. heinäkuuta 2000 Montalbán de Córdoba, Espanja) on espanjalainen jalkapalloilija. Hän edustaa espanjalaista Cádizia ja on pelipaikaltaan puolustava keskikenttäpelaaja.
Seurajoukkueura.
Blanco teki ensiesiintymisensä Real Madridin edustusjoukkueessa 18. huhtikuuta 2021 ottelussa Getafea vastaan. Ensimmäistä kertaa edustusjoukkueen avauskokoonpanossa hän pelasi kolme päivää myöhemmin ottelussa Cádizia vastaan.
18. elokuuta 2022 Blanco siirtyi kauden kestävällä lainasopimuksella Cádiziin.
Maajoukkueura.
Blanco pelasi ensimmäisen maaottelunsa aikuisten tasolla Liettuaa vastaan 8. kesäkuuta 2021. Espanja pelasi tuon ottelun alle 21-vuotiaiden maajoukkueen kokoonpanolla, kun aikuisten maajoukkueeseen kuulunut Sergio Busquets antoi positiivisen COVID-19 näytteen ennen ottelua ja sen johdosta osa joukkueesta joutui eristykseen.
Pukkilan kunnanvaltuusto

Pukkilan kunnanvaltuusto on Pukkilan kunnan ylintä päätösvaltaa käyttävä elin. Kunnanvaltuustossa on 13 jäsentä.
Vuoden 2025 kuntavaaleissa äänestysprosentti oli 50,9 %. Keskusta sai seitsemän paikkaa, kokoomus viisi paikkaa ja SDP yhden paikan.
Kunnanvaltuutetut 2021–2025.
Kunnanhallitus.
Pukkilan kunnanhallitukseen kuuluu seitsemän kunnanvaltuutettua.
Pukkilan kunta Itä-Uudenmaan hyvinvointialueella.
Pukkilan kunta kuuluu Itä-Uudenmaan hyvinvointialueeseen. 23. tammikuuta 2022 järjestetyssä vaalissa yksi pukkilalainen valittiin aluevaltuustoon. Pukkilassa oli 1499 äänioikeutettua Itä-Uudenmaan hyvinvointialueen 79 249:stä äänioikeutetusta eli 1,89% äänioikeutetuista. Aluevaltuutetuista pukkilalaiset saivat 1/59 eli 1,69%.
Tevfik Fikret

Tevfik Fikret, oik. Mehmed Tevfiq (1867 Konstantinopoli, Osmanien valtakunta – 1915 Konstantinopoli, Turkki) oli turkkilainen runoilija. Hän toimi useissa korkeakouluissa turkin kielen ja turkkilaisen kirjallisuuden opettajana. Hän oli Servet-i Fünûn -kaudella keskeisiä hahmoja puolustamassa edistyksellistä, länsimaista kirjallisuussuuntaa vanhoillista itämaista suuntausta vastaan. Hän oli avantgardistisen "Servet-i Fünûn" -kirjallisuuslehden päätoimittaja vuodesta 1896. Hänen ympärilleen kerääntyi keskeinen uuden suuntauksen kirjailijoiden ryhmä. Hän kehitti runoissaan ranskalaisesta impressionismista vaikutteita saaneen tyylin.
Safiirikorumarja

Safiirikorumarja ("Symplocos paniculata") on Symplocaceae-heimoon, korumarjojen ("Symplocos") sukuun kuuluva kasvilaji.
Safiirikorumarja on kausivihanta ja kasvaa tavallisesti 3–6 metriä korkeaksi. Se voi kasvaa monirunkoiseksi pensaaksi tai pieneksi puuksi. Lehdet voivat kasvaa noin 8 cm pitkiksi ja ovat tummanvihreitä, soikeita tai puikeita sekä hienosahalaitaisia. Kukat kehittyvät edellisen vuoden versoihin ja sijaitsevat 5–8 cm pitkissä tertuissa. Kukat ovat väriltään kermanvalkoisia. Safiirikorumarja kukkii myöhään keväällä ja syksyllä kukista kehittyy safiirinsinisiä marjoja, jotka ovat erityisesti lintujen mieleen.
Safiirikorumarjaa voi kasvattaa myös puutarhakasvina esimerkiksi pensasaitana. Se kasvaa keskikosteassa, hyvin vettä läpäisevässä maaperässä täydessä auringon valossa. Safiirikorumarjaa on syytä istuttaa vähintään kolmen kappaleen ryhmiin hyvän ristipölytyksen ja marjojen tuoton varmistamiseksi.
Theroux

Theroux on muun muassa seuraavien henkilöiden sukunimi:
John Frederic Daniell

John Fredric Daniell (12. maaliskuuta 1790 Lontoo – 13. maaliskuuta 1845 Lontoo) oli englantilainen kemisti ja fyysikko.
Elämä.
Daniell syntyi Lontoossa 12. maaliskuuta 1790. Vuonna 1831 hänestä tuli ensimmäinen kemian professori vastaperustetussa King's Collegessa Lontoossa. Hänet tunnetaan parhaiten hänen keksimästään Daniellin parista (1836), jota käytettiin laajalti lennättimissä ja muihin tarkoituksiin. Hän keksi myös hänen nimellään tunnetun kastepistemittarin (1820) ja lämpömittarin (1830), ja vuonna 1830 hän pystytti Royal Societyn saliin vesibarometrin, jolla hän teki lukuisia havaintoja. Hänen kehittämänsä menetelmä valokaasun valmistamiseksi tärpätistä ja hartsista oli jonkin aikaa käytössä New Yorkissa. 
Daniellin julkaisuihin kuuluvat "Meteorological Essays" (1823), "Essay on Artificial Climate considered in its Applications to Horticulture" (1824), joka osoitti kostean ilmakehän tarpeellisuuden trooppisille kasveille tarkoitetuissa kasvihuoneissa, ja "Introduction to the Study of Chemical Philosophy" (1839). Hän kuoli äkillisesti aivoinfarktiin 13. maaliskuuta 1845 Lontoossa osallistuessaan Royal Societyn neuvoston kokoukseen, jonka jäsen hänestä tuli jäsen vuonna 1813 ja ulkoasiainsihteeri vuonna 1839.
August Wilhelm von Hofmann

August Wilhelm von Hofmann (8. huhtikuuta 1818 Gießen, Hessenin suurherttuakunta – 5. toukokuuta 1892 Berliini, Saksan keisarikunta) oli saksalainen kemisti. Häntä pidetään 1800-luvun yhtenä vaikuttavimmista kemiantutkijoista ja -opettajista. 
Elämä.
Hofmann oli Justus von Liebigin oppilas, tuli vuonna 1845 professoriksi Bonniin ja vuonna 1848 Royal College of Chemistry -kouluun Lontoossa, muutti vuonna 1864 uudestaan Bonniin, mutta kutsuttiin jo seuraavana vuonna professoriksi Berliinin yliopistoon, Eilhard Mitscherlichin seuraajaksi. Siellä hän rakensi suuren ajanmukaisen opetuslaboratorion, ensimmäisen laatuansa Saksan pääkaupungissa. Erittäin etevänä opettajana hän kokosi ympärilleen suuren joukon oppilaita kaikista sivistysmaista. Saksan lisäksi hän luennoi sujuvasti englanniksi, ranskaksi ja italiaksi. Tässä "Hofmannin koulussa" on moni myöhemmistä johtavista kemian tutkijoista sai tieteellisen kasvatuksensa. 
Hofmann työskenteli etupäässä orgaanisen kemian alalla, tutkien muun muassa typpiperäisiä emäksiä ja aniliini-väriaineita. Viimemainittujen tutkimusten kautta hänestä tuli sittemmin Saksassa myöhemmin suureksi kehittyneen tervaväriteollisuuden varsinainen perustaja. Hänen vuonna 1858 aloittamat fuksiinia koskevat tutkimuksensa olivat ensimmäinen osa väriaineita koskevasta tutkimussarjasta, joka päättyi vasta kinoliinin punaiseen vuonna 1887. 
Kirjailijana Hofmann oli erittäin tuottelias ja julkaisi useita arvokkaita teoksia, muun muassa "Die modernen Theorien der Chemie" ja "Erinnerungen an vorangegangenen Freunden", jotka sisältävät elämäkertoja 1800-luvun kuuluisammista kemiantutkijoista Vuonna 1868 Hofmann perusti saksalaisen kemiallisen seuran, joka kehittyi suurimmaksi ja vaikuttavimmaksi seuraksi tällä alalla. Hofmann oli sen esimiehenä ja johtajana kaksikymmentä vuotta.
Morsiuspikari

Morsiuspikari on hopeinen kaksoispikari, jonka yläosassa on naishahmon kannattelema liikkuva pienempi pikari, ja alaosassa hahmon pitkästä hameesta muodostuva suurempi pikari. Suurempi pikari voidaan ottaa käyttöön kääntämällä esine ylösalaisin, jolloin pienempi pikari kääntyy saranansa varassa niin, että se voidaan myös täyttää viinillä, liköörillä tai muulla nesteellä. Tällaisia kaksoispikareita valmistivat taitavat saksalaiset hopeasepät etenkin 1500- ja 1600-luvuilla.
Morsiuspikareita annettiin häälahjaksi morsiuspareille, jotta he voivat juoda siitä samanaikaisesti. Niitä on käytetty myös juomakilpailuissa, jolloin isompi astia pyrittiin juomaan tyhjäksi pienempää läikyttämättä.
Aniliiniväri

Aniliinivärit ovat hiiliyhdisteitä sisältäviä, synteettisesti valmistettuja väriaineita, joita käytetään esimerkiksi kuitujen värjäyksessä, painotöissä ja värikynissä. Nimensä nämä väriaineet ovat saaneet siitä, että niiden valmistukseen käytetään aniliinia ja sen johdannaisiin kuuluvaa toluidiinia.
Tärkeimpiä aniliinivärejä ovat
Kiiltonahka

Kiiltonahka eli lakeerinahka () on kiiltävän musta tai värillinen venymätön päällisnahkalaji. Se on tavallisesti kromiparkittua ja pellavaöljylakalla tai akryylihartsilla päällystettyä nahkaa, joka on peite- tai aniliinivärjätty. Värillisen kiiltonahkan valmistaminen on erilaista kuin mustan tuotelajin tekeminen.
Mohamed Simakan

Mohamed Simakan (s. 3. toukokuuta 2000 Marseille) on ranskalainen jalkapalloilija, joka pelaa Saudi-Arabian valioliigassa pelaavassa Al-Nassrissa. Hänen pelipaikkansa on puolustaja. Hän edusti aiemmin RC Strasbourgia Ranskan Ligue 1:ssä vuoteen 2021. Hän pelasi 38 Ranskan pääsarjaottelua ja teki yhden maalin. Simakan voitti vuosina 2022 ja 2023 Saksan Cupin RB Leipzigin paidassa. Hän on pelannut Bundesliigassa kesään 2023 mennessä 52 ottelua ja tehnyt kaksi maalia. Mestarien liigassa hän on tehnyt 11 ottelussaan yhden maalin ja antanut kolme maalisyöttöä. Eurooppa-liigassa hän on pelannut kolme ottelua. 
Syyskuussa 2024 Simakan siirtyi 45 miljoonan euron siirtosummalla Saudi-Arabian valioliigassa pelaavaan Al-Nassriin.
Hän on tehnyt yhden maalin Ranskan U20-maajoukkueessa ja pelannut yhden ottelun U21-maajoukkueessa.
Janis Blaswich

Janis Jonathan Blaswich (s. 2. toukokuuta 1991 Willich) on saksalainen jalkapalloilija, joka pelaa Saksan Bundesliigan Bayer Leverkusenissa. Hänen pelipaikkansa on maalivahti. 
Blaswich edusti junioriaikojen seuraansa Borussia Mönchengladbachia vuoteen 2018 saakka, mutta pelasi vain seuran kakkosjoukkueessa Regionalligassa. Hän pelasi lainalla 3. Ligan Dynamo Dresdenissä kauden 2015–2016 ja saman sarjan Hansa Rostockissa kauden 2016–2017. Kausilla 2018–2022 hän edusti Heracles Almeloaa Hollannin Eredivisiessä, jossa pelasi 107 ottelua. Kesällä 2022 hän siirtyi Bundesliigan RB Leipzigiin, jossa pelasi tulokaskaudellaan 26 ottelua Bundesliigassa, kuusi peliä Mestarien liigassa ja viisi ottelua, mukaan lukien finaali, Leipzigin voittamassa Saksan cupissa. Kaudella 2023–2024 hän pelasi 21 Bundesliigan ottelua, viisi Mestarien liigan ottelua sekä voitokkaan DFL-Supercupin loppuottelun Bayern Müncheniä vastaan.
Kesäkuussa 2024 Blaswich lainattiin yhdeksi kaudeksi itävaltalaisseura Red Bull Salzburgiin. Lainakaudellaan Red Bull Salzburgissa hän pelasi 11 Itävallan Bundesliigan ottelua, viisi Mestarien liigan ottelua, neljä Mestarien liigan karsintaottelua sekä kaksi Itävallan cupin ottelua.
Elokuussa 2025 Blaswich siirtyi RB Leipzigista saman sarjan Bayer Leverkuseniin 2 miljoonan euron siirtosummalla. Hän allekirjoitti Leverkusenin kanssa kaksivuotisen sopimuksen.
Laura Save

Laura Katriina Save (10. lokakuuta 1983 – 24. maaliskuuta 2012) oli suomalainen kirjailija.
Save oli lääketieteen kandidaatti, joka sairastui kesken opintojensa aggressiiviseen osteosarkoomaan. Hän jatkoi opiskelua vielä sairastumisen jälkeen. Save kuoli sairauteensa ennen kuin ehti saada tietoa ainoaksi jääneen teoksensa "Paljain jaloin" (WSOY, 2013) julkaisusta. Kustantaja kuvaili teosta dokumenttiromaaniksi. Se perustuukin osin kirjoittajansa omiin muistiinpanoihin ja blogiin. Teos kuvaa muun muassa nuoren henkilön sopeutumista kuoleman läheisyyteen.
Savella oli puolisona toinen nuori nainen, ja hänellä oli pieni poika.
Anne Enger

Anne Enger (s. 9. joulukuuta 1949 Trøgstad) on norjalainen keskustapuolueen poliitikko ja puolueen entinen puheenjohtaja vuosina 1991–1999. Hän on istunut suurkäräjillä 1985–2001 ja toiminut Norjan kulttuuriministerinä 1997–1999. Vuonna 1999 hän myös sijaisti äitiyslomalla ollutta Marit Arnstadia öljy- ja energiaministerinä.
Myös Engerin sisko Inger Enger on istunut suurkäräjillä.
Yhdysvaltain edustajainhuoneen vaalit Alaskassa 2022

Yhdysvaltain edustajainhuoneen vuoden 2022 vaalit Alaskan osalta pidettiin 8. marraskuuta. Siinä valittiin Alaskan osavaltion ainoa kongressiedustaja Yhdysvaltain alahuoneeseen.
Tausta ja vaalijärjestelmä.
Alaskassa järjestettiin edustajainhuoneen paikasta ennenaikaiset vaalit (), kun edustaja Don Young kuoli yllättäen kesken kauden maaliskuussa 2022. Vaalit voitti yllättäen demokraatteja edustava Mary Peltola, joka astui virkaansa syyskuussa 2022.
Vuonna 2020 Alaskassa otettiin käyttöön uusi vaalilaki, joka hyväksyttiin kansanäänestyksessä. Sen nojalla kaikki ehdokkaat, niin puolueiden nimeämät kuin sitoutumattomatkin, osallistuvat esivaaleihin, joista neljä eniten ääniä saanutta karsiutuu virallisena vaalipäivänä pidettäviin vaaleihin. Näissä vaaleissa sovelletaan painotettua vaalitapaa, eli äänestäjä asettaa ehdokkaat mieleiseensä järjestykseen. Mikäli yli 50 % äänestäjistä merkitsee tietyn ehdokkaan ensimmäiseksi vaihtoehdokseen, tämä tulee valituksi. Mikäli näin ei käy, vähiten ääniä saanut karsiutuu ja hänen äänensä siirtyvät äänestäjien mieltymysten mukaan jäljelle jääneille ehdokkaille. Tätä jatketaan, kunne joku ehdokkaista on saanut vähintään 50 % äänistä.
Äänioikeutettuja vaaleissa ovat sellaiset henkilöt, jotka täyttävät seuraavat ehdot:
Ehdokasasettelu.
Esivaalien jälkeen ehdokkaiksi pääsivät Peltola, Sarah Palin, Nick Begich III ja Chris Bye.
Istuva edustaja Peltola ilmoitti lähtevänsä ehdolle voitettuaan ennenaikaiset vaalit aiemmin syksyllä. Peltolan ehdokkuus vaaleissa keräsi kannatusta myös demokraattien ulkopuolelta: republikaaneista mm. Alaskan senaattorin Lisa Murkowskin ja osavaltion senaatin entinen puhemies Rick Halford tukivat Peltolaa. Myös sitoutumaton entinen pormestari Santa Claus tuki Peltolaa. 
Republikaaneilta selvisi neljän parhaan joukkoon kaksi ehdokasta: entinen kuvernööri Sarah Palin ja Nick Begich III, joka on toiminut konservatiivisen Alaska Policy Forum -ajatushautomon hallituksessa. Näistä kahdesta vain Begich sai Alaskan republikaanipuolueen tuen. Myös Palinin entinen appi, Jim Palin, ilmoitti tukevansa Begichia. Sarah Palin sen sijaan sai entisen presidentin Donald Trumpin tuen.
Kun republikaanien Tara Sweeney vetäytyi kisasta, hänen tilalleen neljänneksi vaalipäivän ehdokkaaksi nousi libertaaripuolueen edustaja Chris Bye.
Lohjan Immulan työväentalo

Lohjan Immulan työväentalo on Lohjan kaupungissa Immulan kylässä sijaitseva työväentalo.
Historiaa.
Lohjan Immulan työväenyhdistys perustettiin vuonna 1907. Oman talon hankinnasta tehtiin ensimmäistä kertaa päätös vuonna 1911, mutta hanke ei toteutunut. Vuonna 1920 vuokrattiin tontti, ja talon rakennustyöt myytiin huutokaupassa työväenyhdistyksen puheenjohtajalle Kustaa Ahlströmille. Työväentalon vihkiäisjuhla pidettiin heinäkuussa 1920. Talo alkoi käydä pieneksi, ja vuonna 1929 ostettiin nykyinen 4 000 m²:n tontti. Pienen työväentalon iltamakäyttö kiellettiin. Uusi työväentalo rakennettiin vuonna 1934 pääosin talkootyönä. Työväenyhdistyksen toiminta vilkastui talon rakentamisen myötä.
Rakennus.
Ensimmäisen vuonna 1920 rakennetun työväentalon pinta-ala oli vain 60 m². Rakennuksessa oli kuitenkin juhlasali, näyttämö, ravintola ja vaatesäilytys. Talossa järjestettyjen tilaisuuksien tuotoilla ostettiin muun muassa paloruisku ja kahvipannu sekä rakennettiin puuliiteri ja käymälä. Vuonna 1934 rakennettuun taloon vedettiin sähköt vuonna 1939. Vuonna 1983 talo maalattiin ja sinne vedettiin vesijohto.
Toimintaa työväentalolla.
Vuonna 1934 rakennetun työväentalon vihkiäisjuhlassa oli yli 300 henkilöä. Työväentalolla järjestettiin arpajaisia 1930-luvulla. Niiden tuotoilla pystyttiin kunnostamaan ja ylläpitämään taloa. Sotavuosina työväentalo oli useaan otteeseen sotilaiden majoituspaikkana. Vuonna 1943 sinne majoitettiin Inkerin pakolaisia. Talossa oli myöhemmin vuokralaisina useita yrityksiä. Talo otettiin uudelleen yhdistyksen omaan käyttöön vuonna 1966. Nuoriso-osaston toiminta aktivoitui, ja vuonna 1967 siellä aloitettiin myös bingo. Talossa toimi myös Nuoret Kotkat. Talo on edelleen toiminnassa.
Jarmo Parviainen

Jarmo Uolevi Parviainen (6. syyskuuta 1928 Helsinki – 12.elokuuta 1994 Espoo) oli suomalainen säveltäjä ja kirkkomuusikko. Hän oli yksi musiikkipedagogi Lauri Parviaisen (1900–1949) lapsista.
Parviainen aloitti musiikkiopintonsa käymällä viulutunneilla. Sittemmin hän suoritti diplomin urkurina ja valmistui filosofian kandidaatiksi. Parviainen työskenteli Espoossa ja Helsingissä kanttori-urkurina vuodesta 1949, kunnes joutui vuonna 1961 terveyssyistä eroamaan virasta. Hänen uransa kirkkomuusikkona katkesi ja hänen Sibelius-Akatemiaan suunnitellun opetusvirkansa toteuminen estyi hänen sairastuttuaan vakavasti aivoverenvuodon seurauksena elokuussa 1958. Tuolloin Parviainen myös halvaantui. Hän sai valtion ylimääräisen taiteilijaeläkkeen toukokuusta 1987 alkaen.
Parviaisen sävellyksiä ovat levyttäneet Alba Recordsille urkuri Tomi Satomaa ja Esko Kallion johtama Hämäläis-Osakunnan Laulajat. Parviaisen säveltämästä teoksesta "Partita suomalaisesta kansankoraalista Aurinko nyt mailleen vaipuu" (1954) teki vuonna 1977 äänityksen Yleisradiolle urkuri Tauno Äikää. Parviaisen tunnetuin urkuteos on Toccata con Fuga (1958). Sen ovat levyttäneet mm. Tauno Äikää ja James D. Hicks.
Roger Livesey

Roger Livesey (25. kesäkuuta 1906 Barry, Wales – 4. helmikuuta 1976 Watford) oli brittiläinen näyttelijä. Pitkä, komea ja persoonallisen karhealla äänellä puhunut Livesey tunnetaan erityisesti keskeisistä rooleistaan kolmessa Michael Powellin ja Emeric Pressburgerin elokuvassa: "Ystävykset" (1943), "Myrskyöitä" (1945) ja "Kysymys elämästä ja kuolemasta" (1946).
Laajaan teatterisukuun syntyneen Liveseyn ensimmäinen esiintyminen oli lapsiroolissa vuonna 1917, ja 1930-luvulla hän näytteli New Yorkin Broadwaylla, vastanäyttelijänään usein vaimonsa Ursula Jeans.
Aud Inger Aure

Aud Inger Aure (12. marraskuuta 1942 Averøy – 7. kesäkuuta 2023) oli norjalainen kristillisen kansanpuolueen poliitikko. Hän toimi Norjan oikeusministerinä 1997–1999.
Lohjan Koikkalan-Vaanilan työväentalo

Lohjan Koikkalan-Vaanilan työväentalo oli Lohjan kaupungissa sijainnut työväentalo.
Historiaa.
Koikkalan-Vaanilan työväenyhdistys perustettiin vuonna 1906. Yhdistys osti noin puolen hehtaarin tontin, jolle päätettiin rakentaa työväentalo vuonna 1911. Talon rakennustarpeiksi ostettiin vanha talli. Vuonna 1912 valmistuneen työväentalon nimeksi annettiin Veljelä. Näyttämöllä laajennettu talo valmistui vuonna 1917, mutta vihkiäisjuhlat päästiin pitämään vasta vuonna 1919. Talo siirtyi vuonna 1953 Sos.dem. puolueen omistukseen. Talo oli huonokuntoinen, ja se päätettiin purkaa vuosina 1954–1955.
Rakennus.
Työväentalossa ei ollut sähköä, joten tilaisuuksia oli talvisin vaikea järjestää. Talossa oli juhlasali ja pieni näyttämö sekä laajennusosassa ravintola ja keittiö. Talossa oli myös talonmiehen asunto.
Fayodiaceae

Fayodiaceae on Agaricales-lahkoon kuuluva sieniheimo. Se sisältää neljä sukua, joissa on napalakkimaisia, hiippomaisia ja vinokasmaisia sieniä.
Taksonomia.
Suvut "Fayodia", "Gamundia" ja nokilakit ("Myxomphalia") sisältävät napalakkimaisia ja hiippomaisia sieniä, joita pidettiin toistensa sukulaisina jo ennen molekyylisystemaattisia tutkimuksia. Esimerkiksi Rolf Singer tunnusti vuonna 1986 laajan "Fayodia"-suvun, joka sisälsi myös suvut "Gamundia" ja "Myxomphalia". Singer luokitteli "Fayodia"-suvun Tricholomataceae-heimoon ja Myceneae-tribukseen.
Vuonna 2002 julkaistussa fylogeneettisessä tutkimuksessa paljastui, että vinokasmaisia sieniä sisältävä "Conchomyces" on läheistä sukua suvuille "Fayodia", "Gamundia" ja "Myxomphalia". Ulkomuotonsa takia "Conchomyces"-sukua on aiemmin pidetty ruostevinokkaiden ("Crepidotus") sukulaisena. Uudistuneessa luokittelussa "Conchomyces" luetaan Fayodiaceae-heimoon, kun taas ruostevinokkaat kuuluvat Crepidotaceae-heimoon.
Levinneisyys.
Singerin mukaan "Fayodia" (joka sisälsi myös suvut "Gamundia" ja "Myxomphalia") on levinneisyydeltään lähes kosmopoliitti – sitä tavataan lähes koko maailmassa. "Conchomyces"-sukua puolestaan tavataan Aasiassa, Australaasiassa ja Etelä-Amerikassa. Fayodiaceae-heimon suomalaisia lajeja ovat hiipposavulakki ("Fayodia bisphaerigera"), viirusavulakki ("Gamundia striatula") ja nokilakki ("Myxomphalia maura").
Ruotsin ralli 1986

Ruotsin ralli 1986 (viralliselta nimeltään "36. International Swedish Rally") oli rallin maailmanmestaruussarjan kilpailu kaudella 1986. Kilpailu järjestettiin 14.–16. helmikuuta 1986 Karlstadissa. Kilpailu oli kauden toinen, ja erikoiskokeiden yhteispituus oli .
Kilpailu oli Ford RS200 -auton debyytti rallin MM-sarjassa.
Nastojen lukumäärää renkaissa rajoitettiin kauden alussa johtuen huolesta teille aiheutuvista vaurioista. Monte Carlossa sallittiin 12 nastaa kymmentä senttimetriä kohden, mutta Ruotsin kilpailuun määrä nostettiin 20 per kymmenen senttimetriä johtuen turvallisuushuolista. Fordilla oli kaksi autoa, joissa molemmissa kuljettajat olivat ruotsalaisia. Peugeotilla ja Lancialla oli kummallakin mukana kaksi autoa, joiden kuljettajat olivat suomalaisia. Austin-Roverilla oli kaksi autoa, jotka molemmat keskeyttivät. Kilpailussa nähtiin epätavallisen paljon keskeytyksiä moottorivikojen vuoksi.
Toimi Penttinen

Toimi Veikko Penttinen (5. syyskuuta 1905 Joensuu – 6. syyskuuta 1998 Helsinki) oli suomalainen säveltäjä, urkuri, pianisti ja musiikinopettaja.
Penttinen kävi oppikoulua Säkkijärvellä ja valmistui Viipurin kirkkomusiikkiopistosta vuonna 1937. Viipurissa hänen opettajiinsa kuului Andrej Rudnev. Tämän jälkeen Penttinen jatkoi opiskelua Väinö Haapalaisen oppilaana. Hän suoritti Sibelius-Akatemiassa sävellysdiplomin vuonna 1943 opettajinaan Leevi Madetoja, Selim Palmgren ja Sulho Ranta. Penttinen suoritti siellä myös kapellimestarin tutkinnon Jussi Jalaksen oppilaana vuonna 1946 ja urkudiplomin Elis Mårtensonin johdolla vuonna 1947. Lisäksi hän kävi Sibelius-Akatemiassa musiikinopettajaseminaarin ja antoi käytännölliset opettajanäytteensä vuonna 1947 Suomalaisessa normaalilyseossa. Penttinen piti Helsingissä sävellyskonsertin vuonna 1942 ja urkukonsertin vuonna 1947. Myöhemmin hän soitti pianoa muun muassa säestäjän ominaisuudessa, orkesterissa ja ravintolaesiintyjänä.
Penttinen tuli tunnetuksi ensimmäisen suomalaisen urkukonserton säveltäjänä. Vuonna 1943 aloitettu teos valmistui keväällä 1950, ja sen kantaesitti vuonna 1951 Helsingin konservatoriossa Helsingin kaupunginorkesteri solistinaan Tauno Äikää. Äikää tulkitsi konserton myöhemmin myös Lahdessa ja Kotkassa. Penttisen muuhun tuotantoon kuuluvat muiden muassa orkesterisarja "Pilviä" (1937), sävelruno "Katukuva" (1936), urkusävellyksiä, kamarimusiikkia (kuten pianotrio, 1939) ja yksinlauluja. Penttinen työskenteli vuosina 1963–1971 Kotkan seudun musiikkiopiston rehtorina. 
Penttisen musiikin tunnuspiirteeksi on kuvailtu sen pianistisuutta, joka ilmeni varsinkin kamarimusiikissa ja yksinlauluissa. Kotkan seudun musiikkiopistosta eläkkeelle jäätyään hänen oli tarkoitus keskittyä säveltämiseen, mutta hänen puolisonsa halvaantui eikä tämän hoidolta jäänyt aikaa säveltäjänä tai pianistina toimimiseen. Myöhemmin Penttinen meni uusiin naimisiin. Penttiselle myönnettiin director musiceksen arvonimi kesäkuussa 1972. Lisäksi hänellä oli talvisodan muistomitali (1940), jatkosodan muistomitali (1957) ja II luokan vapaudenmitali (1942).
Lauri Parviainen

Lauri Parviainen (3. huhtikuuta 1900 Helsinki – 4. toukokuuta 1949 Helsinki) oli suomalainen musiikinopettaja ja säveltäjä.
Parviainen opiskeli Armas Launiksen, Erkki Melartinin ja Selim Palmgrenin johdolla. Hänen sävellystuotantoonsa kuuluu runsaasti yksinlauluja. Parviainen julkaisi myös koulujen käyttöön laulukirjoja, joissa oli paljon hänen omia sävellyksiään. Näihin kuuluu "Koulun laulukirja", josta otettiin lukuisia painoksia 1930-, 1940- ja 1950-luvuilla, sekä niihin kuuluva säestyskirja "Sävelmistö" sekä "Koulun kuorolauluja" (WSOY, 1936). Myöhemmin "Joulun toivelaulukirjaan" sisällytettiin monia Parviaisen tekemiä joululauluja. Hänen lauluistaan on tehty lukuisia äänityksiä.
Urkuri-säveltäjä Jarmo Parviainen, sellisti Heljä Parviainen ja Janne Raition kanssa avioitunut Seija-Sisko Raitio olivat Lauri Parviaisen lapsia.
Alingsåskuriren

Alingsåskuriren on ruotsalainen vuonna 1969 perustettu ilmaisjakelulehti, jonka kotikunta on Alingsås. Se ilmestyy keskiviikkoisin ja jaetaan kaikkiin Alingsåsin sekä Vårgårdan kotitalouksiin, kerran kuussa myös Herrljungaan. Lehti kuuluu Stampen Media -konserniin.
Kazakstanin kansanäänestys 2022

 
Kansanäänestys kesäkuussa 2022 Kazakstanissa käsitteli perustuslaillisia muutoksia. Ne taas koskivat maan tammikuisten mielenosoituksien syihin puuttumista ja mielenosoittajien vaatimuksiin vastaamista.
Tausta.
Laajat mielenosoitukset alkoivat vastalauseena korkeille bensan ja kaasun hinnoille tammikuussa 2022. Syynä tähän oli hallituksen päätös lopettaa nestekaasun hintasääntely, minkä vuoksi hinta kaksinkertaistui. Myöhemmin mielenosoittajat alkoivat vaatia myös poliittisia uudistuksia kuten korruption ja epätasa-arvon kitkemistä. Presidentti Kasym-Žomart Tokajev julisti maahan hätätilan, erotti pääministerin ja nosti itsensä kansallisen turvallisuusneuvoston johtajaksi edellisen presidentin Nursultan Nazarbajevin tilalle.
Tokajev ilmoitti 11. tammikuuta, että rauhanturvaajiksi kutsutut kollektiivisen turvallisuusjärjestön joukot ovat alkaneet vetäytyä maasta. Hän myös arvosteli Nazarbajevia ja lupasi kansalaisille poliittisia uudistuksia. Tokajev väitti "ulkomailla koulutettuja terroristeja" mielenosoituksien taustajoukoiksi.
Kazakstanin perustuslakia on muutettu vain kaksi kertaa aikaisemmin: vuosina 1995 ja 2017. Tokajev ilmoitti 5. toukokuuta, että maassa järjestetään kuukauden kuluttua kansanäänestys perustuslakiin ehdotetuista lisäyksistä ja muutoksista.
Keskeinen sisältö.
Tokajev piti 16. maaliskuuta 2022 parlamentille puheen, jossa hän kertoi suunnitelluista perustuslain muutoksista ja lisäyksistä. Niihin kuuluivat muun muassa seuraavat:
Alun perin perustuslain muutoksiin kuului myös kolmen uuden oblastin luominen, mutta muutos toteutettiin ennen kansanäänestystä: Tokajev antoi 4. toukokuuta ukaasin, jolla perustettiin kolme uutta oblastia.
Saint Helierin räjähdysonnettomuus

Saint Helierin räjähdysonnettomuus tapahtui joulukuun 10. päivänä 2022 Kanaalisaariin kuuluvalla Jerseyn saarella sijaitsevassa Saint Helierin kaupungissa. 
Itse räjähdyksessä kuoli yhdeksän ihmistä, minkä lisäksi yksi ihminen kuoli naapuritalossa paineaallon seurauksena. Räjähdyksessä loukkaantui lievästi kaksi ihmistä, ja 40 ihmistä jouduttiin evakuoimaan alueelta räjähdyksen jälkeen.
Räjähdys tapahtui kerrostalossa lähellä kaupungin satamaa. Räjähdys romahdutti koko kolmekerroksisen kerrostalon. Asukkaat olivat haistaneet kaasun hajua edellisenä päivänä ja palolaitos oli käynyt tarkastamassa tilanteen, mutta ei löytänyt vuotoa. Kuitenkin kello 3.53 talossa tapahtui räjähdys. Räjähdyksen ääni oli niin voimakas, että se kuultiin ympäri saarta ja jotkut kuvailivat sitä kuin maanjäristykseksi.
Poliisi tutkii räjähdyksen syytä. Syyksi epäillään kaasuvuotoa.
RAC-ralli 1986

RAC-ralli 1986 (viralliselta nimeltään "42. Lombard RAC Rally") oli rallin maailmanmestaruussarjan toiseksi viimeinen kilpailu kaudella 1986. Kilpailu järjestettiin 16. – 19. marraskuuta 1986 Bathissa.
Reitti.
Erikoiskokeiden yhteispituus oli . 
Sääntömuutokset Korsikalla sattuneen onnettomuuden jälkeen vaativat, että rallissa ei saa olla erikoiskokeita yli 600 km, ja osuuksien välillä on oltava 9 tunnin tauot. Tämän myötä RAC-rallissa aiempina vuosina tapana ollut yön yli ajaminen loppui. Yorkshiren erikoiskokeet jäivät pois reitiltä. 
Kilpailun tapahtumia.
Kalle Grundel spinnasi EK1 Badmintonissa, Markku Alen puolestaan kaatoi puita EK2 Cirecesterissa. EK3 Sutton Parkissa Louise Aitken-Walker ajoi ulos osuen tien sivussa kilpailua seuranneeseen lääkäriin, mutta tilanteesta selvittiin vähäisin vammoin. EK5 Trenthamissa Juha Kankkusen auton polttoainetankin korkki oli jäänyt huollossa auki ja auton sisälle tuli polttoainetta, mikä aiheutti kuljettajille pahoinvointia. Tästä huolimatta Kankkunen johti rallia ensimmäisen päivän päätteeeksi. 
Toisena päivänä Harri Toivonen ja Mikael Sundström kärsivät rengasrikot. Toivonen joutui myös ajamaan kolme erikoiskoetta ilman toimivaa ohjaustehostinta. Mark Lovellin Ford RS200 syttyi tuleen ja paloi kokonaan. Toisena päivänä Salonen oli noussut rallin johtoon, mutta hidasti tahallaan ennen viimeistä erikoiskoetta, päästäen Mikael Ericssonin ohitseen. Salonen piti etuna, että seuraavana päivänä näkisi edessään ajavan Ericssonin jarrutusjäljet. Alen oli Salosen kanssa tasoissa. Kankkunen oli menettänyt aikaa spinnaukseen ja rengasrikkoihin Kielderissä.
Tiistaina sekä Alen, Kankkunen että Sundström kärsivät rengasrikot. Blomqvist keskeytti moottorin hajoamiseen EK27:llä. Juha Kankkunen kaatoi EK31 Grizedalessa ja putosi neljänneksi. Kaadon seurauksena Kankkunen kärsi kovista kivuista rallin loppuun asti.
Viimeisenä ajopäivänä Harri Toivonen ja Mikael Ericsson keskeyttivät moottorivikoihin. Viimeisellä erikoiskokeella Mikael Sundström päästi maailmanmestaruudesta taistelevan tallikaverinsa Juha Kankkusen ohitseen kolmanneksi. Salonen puolestaan sinetöi voittonsa viimeisellä erikoiskokeella Margam Parkissa ajetulla 44 sekunnin pohja-ajalla.
RAC-ralli 1987

RAC-ralli 1987 (viralliselta nimeltään "43. Lombard RAC Rally") oli rallin maailmanmestaruussarjan viimeinen kilpailu kaudella 1987. Kilpailu järjestettiin 22. – 25. marraskuuta 1987 Chesterissä. Ensimmäistä kertaa rallin historiassa nuotitus oli sallittu, tosin vain ensimmäisen päivän puistoerikoiskokeille.
Reitti.
Erikoiskokeiden yhteispituus oli (suunniteltu pituus oli ). Kilpailun kaikki muut tauot olivat Chesterissä paitsi tiistain ja keskiviikon välinen yö Carlislessa. Skotlannin ja etelä-Walesin erikoiskokeita jätettiin pois, mutta Yorkshiren erikoiskokeet palasivat reitille edellisvuoden tauon jälkeen.
Pistetilanteet.
Edellisen Sanremon osakilpailun voitti Miki Biasion, joka johti kuljettajien MM-sarjaa 14 pisteellä ennen toisen sijan jakanutta Kankkusta ja Alénia. Biasionia ei ilmoitettu mukaan RAC-ralliin koska hän oli jo ajanut kauden aikana seitsemän kilpailua, jotka hänelle oli suunniteltu. RAC-ralli oli sekä Alénille että Kankkuselle kauden seitsemäs kilpailu.
Kilpailussa Kankkunen ja Alén molemmat ajoivat Lancialla ja kilpailivat kuljettajien mestaruudesta. Mestaruuden voitti Kankkunen.
RAC-ralli 1984

RAC-ralli 1984 (viralliselta nimeltään "40. Lombard RAC Rally") oli rallin maailmanmestaruussarjan kilpailu kaudella 1984. Kilpailu järjestettiin 25. – 29. marraskuuta 1984 Chesterissä. Kilpailu oli kauden viimeinen ja erikoiskokeiden yhteispituus oli .
City Ground

City Ground on Englannin West Brigfordissa, Nottinghamin eteläpuolisessa kaupungissa sijaitseva jalkapallostadion. Se on toiminut Nottingham Forestin kotikenttänä vuodesta 1898 ja sen katsojakapasiteetti on 30 445.
Portugalin ralli 1982

Portugalin ralli 1982 (viralliselta nimeltään "16. Rallye de Portugal – Vinho do Porto") oli rallin maailmanmestaruussarjan kilpailu kaudella 1982. Kilpailu järjestettiin 3. maaliskuuta – 6. maaliskuuta 1982 Estorilissa. Kilpailu oli kauden kolmas ja erikoiskokeiden yhteispituus oli .
Kilpailun voittanut Michèle Mouton ajoi 18 erikoiskoevoittoa kilpailun aikana.
A Man Called Otto

A Man Called Otto on vuonna 2022 ensi-iltansa saanut draamakomedia, jonka on ohjannut Marc Forster ja käsikirjoittanut David Magee. Sen pääosia näyttelevät Tom Hanks, Mariana Treviño, Rachel Keller, Truman Hanks, Mike Birbiglia ja Manuel Garcia-Rulfo. Se perustuu ruotsalaisen Fredrik Backmanin menestysromaaniin "Mies joka rakasti järjestystä", josta on vuonna 2015 tehty samanniminen ruotsalainen elokuva.
Juoni.
Äreä leski Otto Anderson (Tom Hanks) on juuri jäänyt eläkkeelle ja asuu siniharmaassa rivitalossa, jossa on asunut siitä lähtien kun hän meni naimisiin edesmenneen vaimonsa Sonyan (Rachel Keller) kanssa. Hänen naapuriinsa muuttaa perhe, jonka äiti Marisol (Mariana Treviño) odottaa kolmatta lastaan, ja joka käy pyytämässä jatkuvasti pahantuuliselta Otolta apua. Vähitellen Oton äreys alkaa sulaa ja he ystävystyvät.
Elokuvassa on takautumia Otosta ja hänen vaimostaan nuorena. Niissä Ottoa näyttelee Tom Hanksin poika Truman Hanks, joka oli elokuvaa tehdessään 27-vuotias.
Urho Blomberg

Urho Johannes Blomberg (18. joulukuuta 1935 Utajärvi – 21. toukokuuta 2016 Helsinki) oli suomalainen yritysjohtaja, joka sai kauppaneuvoksen arvonimen.
Blombergin vanhemmat olivat maanviljelijä Emil Blomberg ja Riitta Uksila ja puoliso vuodesta 1967 Eeva-Riitta Savolainen. Blomberg valmistui merkantiksi 1953 ja merkonomiksi 1956. Ekonomin tutkinnon hän suoritti Turun kauppakorkeakoulussa 1965 ja oikeustieteen kandidaatin tutkinnon Helsingin yliopistossa 1980. Blomberg oli Kotivara Oy:n lähetti Oulussa 1951, Laitisen Kauppa Oy:n myyjä Jylhämässä Vaalassa 1953–1954, Rovaniemen Osuuskaupan kenttäkouluttaja 1957–1958, Keskon Rovaniemen alueyksikön myyjäharjoittelija ja myyjä 1958–1960 ja ostaja ja osastopäällikön varamies 1960–1962, Keskon pääkonttorin neuvontaosaston toimistopäällikkö 1965–1970 ja tutkimustoimiston apulaisjohtaja 1970–1972, K-instituutin vararehtori 1972–1974 ja rehtori 1974–1978, Keskon Rovaniemen alueyksikön johtaja 1978–1982 ja Pohjois-Suomen alueyksikön johtaja 1982–1995. Blombergilla oli myös useita luottamustehtäviä. Kauppaneuvoksen arvonimen hän sai 1993.
IPhone SE (2022)

iPhone SE (2022) on Applen 8. maaliskuuta 2022 julkistama ja 18. maaliskuuta julkaisema älypuhelin. Se on uudempi versio vuonna 2020 julkaistusta iPhone SE (2020):stä.
Puhelimessa on kuusiydinprosessori ja 4,7 tuuman näyttö. Tallennustilaa on valittavana 64, 128 tai 256 gigatavua ja keskusmuistia kolme gigatavua. Takakameran tarkkuus on 13 megapikseliä ja etukameran tarkkuus seitsemän megapikseliä. Akun kapasiteetti on 2 018 milliampeerituntia, ja se tukee 20 watin latausta ja 7,5 watin langatonta latausta. Puhelimen IP-luokitus on 67, ja se on pölyn- ja vedenkestävä. Sormenjälkitunnistin on sijoitettu kotipainikkeeseen. Käyttöjärjestelmänä on iOS 15.4, joka on päivitettävissä iOS 26 -versioon.
Historia.
Huhut uudesta iPhone SE -mallista alkoivat 25. lokakuuta 2021. Vuoden 2022 iPhone SE julkistettiin 8. maaliskuuta 2022 Apple Event -tapahtumassa.